नरेंद्र भाई को क्या? वे तो हमें तक़रीबन डेढ़ बरस पहले मुरादाबाद से ही आगाह कर चुके हैं कि कोई उनका क्या बिगाड़ लेगा, वे तो फ़कीर हैं और झोला उठा कर चल देंगे। जब मेरे प्रधानमंत्री ने यह चेतावनी दी थी तो मुझे वह कहानी याद आ गई, जिसमें एक ऐसे राज्य का किस्सा था, जिसका राजा स्वर्ग सिधार गया और उसका कोई वारिस नहीं था तो परंपरानुसार यह तय किया गया कि अगली सुबह सूरज की पहली किरण पड़ते ही जो पहला व्यक्ति राज्य के प्रवेश द्वार से भीतर आता दिखेगा, उसका राजतिलक कर दिया जाएगा। वह व्यक्ति एक साधु था। वह बहुत रोया-गिड़गिड़ाया, नहीं माना, मगर परंपरा तो परंपरा ठहरी। सो, दरबारियों ने जबरदस्ती उसका राजतिलक कर दिया।